作者：陈人杰
词牌/韵律：沁园春

paragraphs: 日薄风狞，万里空江，隐隐有声。
旋千旗万棹，一时东指，青山断处，白浪成层。
渐近渐高，可惊可喜，欻作雪峰楼外横。
教人讶，是鲸掀鳌抃，蛟斗龙争。
属镂忠恨腾腾。
要句践城台都荡平。
奈岸身不动，潮头自落，又如飞剑，斫倒鼍城。
若到夜深，更和月看，组练分明十万兵。
尤奇特，有稼轩一曲，真野狐精。